Վերջերս հայտնի դարձավ, որ ադրբեջանական բանակը համալրվել է բելառուսական «Պոլոնեզ» համազարկային կրակի ռեակտիվ համակարգերով և իսրայելական LORA օպերատիվ-մարտավարական հրթիռային համալիրներով: Պաշտոնական Երևանը քննադատում է Եվրասիական տնտեսական միությունում (ԵԱՏՄ) ու Հավաքական անվտանգության պայմանագրի կազմակերպությունում (ՀԱՊԿ) Հայաստանի դաշնակից Բելառուսի կողմից «Պոլոնեզ» տեսակի համազարկային կրակի ռեակտիվ համակարգերի վաճառքն Ադրբեջանին։ Պաշտպանության նախարարության խոսնակ Արծրուն Հովհաննիսյանն անընդունելի էր համարել զենքի վաճառքը «Ադրբեջանի նման պետությանը»: Անցած շաբաթասկզբին ադրբեջանական լրատվամիջոցները հաղորդել էին, որ հեռահար այդ կայաններն արդեն հասել են Ադրբեջան և արդեն ցուցադրվել են նախագահ Իլհամ Ալիևին: Ըստ Բաքվի, դրանք կարող են հարվածներ հասցնել մինչև 300 կիլոմետր հեռավորության վրա և խոցել հակառակորդի թիրախները 80 կմ շառավղով: